大暑新居納凉和小子韻
作者：葛勝仲
朝代：宋

paragraphs: 至後金柔伏日三，旱氣焚宣勢如惔。
火井湧沸烟生嵐，鶴髪遺老素未諳。
我居瀕澤深眈眈，修廊飛廡賢僧庵。
薰然好風來自南，如甘露門開瞿曇。
如客懷冰吐清談，有亭自雨臨深潭。
不假凉草生毵毵，天日炎赫反所貪。
我窮儲無石與甔，枵然饑腹空婪酣。
后皇矜憐百不堪，免使熟爛聊包涵。
王城衮衮穿朝衫，跨馬揮汗流朱藍。
獨逃靡盬侍魚泔，坐享逸樂捫心慚。